ካብ 1994 ሳልሳይ ጉባኤ ህዝባዊ ግንባር ንደሞክራሲን ፍትሒን ከም ዋና ጸሓፊ እቲ ግንባር ኰይኑ ከገልግል ዝጸንሐ ኣቶ ኣልኣሚን መሓመድ ስዒድ፡ ኣብ ስዑዲ ዓረብ ንኣኼባ ምስ ከደ'ዩ ብሃንደበታዊ ሕማም ዓሪፉ--ከም ሓበሬታ ትዊተር ሚኒስተር ዜና ኤርትራ ኣቶ የማነ ገብረመስቀል።
ኣብ 1966 ናብ ቃልሲ ንናጽነት ዝተጸንበረ ኣቶ ኣልኣሚን፡ ሓደ ካብ መስረትቲ ንናጽነት ዝመርሐ ህዝባዊ ግንባር ሓርነት ኤርትራ (ህግሓኤ) ኰይኑ ቅድሚ ናጽነት ኣብ ዝተፈላለየ መዝነት ከም ሓላፊ ወጻኢ ዝምድናታት፡ ሓላፊ ክፍሊ ሃገራዊ መርሓ፡ ኣብ ፈለማ ናጽነት ድማ ሓላፊ ክፍሊ ዜና ባህሊን ኰይኑ ኣገልጊሉ'ዩ። ኣልኣሚን ኣብ መበል 74 ዓመቱ'ዩ ዓሪፉ።
ኣቶ ኣላሚን፥ ኣብቲ ነታ ሃገር ዝመርሕ በይናዊ ፓርቲ ህዝባዊ ግንባር ንደሞክራስን ፍትሕን፡ ኣብ ናይ ስልጣን ፕሮቶኮል ድሕሪ ፕረሲደንት ኢሳያስ ኣፈወርቂ ኣብ ካልኣይ ደረጃ ዝነበረ ምዃኑ ይፍለጥ፡